VYAKUSAZGIRAPO
Kasi Tikwenera Kukondwelera Maholide?
MAHOLIDE gha visopo na agho nga visopo yayi, gheneagho ŵanthu ŵakukondwelera mu vigaŵa vinandi pa caru capasi mazuŵa ghano, ghakufuma mu Baibolo yayi. Kasi maholide agha ghakamba wuli? Usange mungasanda mu mabuku umo maholide ghakambira, muzizwenge na ivyo mungasanga pa nkhani ya maholide agho ghakumanyikwa comene mu cigaŵa cinu. Aghanaghanirani viyelezgero vicoko waka.
Isitara. “Mu Tesitamenti la Sono mulije apo pali kulembeka za kukondwelera Isitara,” ndimo likuyowoyera The Encyclopædia Britannica. Kasi Isitara yikamba wuli? Ŵanthu ŵambura kusopa Ciuta ndiwo ŵakambiska Isitara. Nangauli ŵakuyowoya kuti holide iyi ŵakukumbukira kuwuka kwa Yesu, kweni vinthu ivyo ŵakucita mu nyengo ya Isitara vikuŵa vyambura kukolerana na Cikhristu
Kukondwelera Cilimika Ciphya. Madeti na umo ŵanthu ŵakucitira pakukondwelera Cilimika Ciphya vikupambana mu vyaru. Pakuyowoya za umo cikondwelero ici cikambira, The World Book Encyclopedia likuyowoya kuti: “Muwusi wa Ŵaroma Julius Caesar ndiyo wakakhazikiska zuŵa la Janyuwale 1, kuŵa zuŵa la kukondwelera Cilimika Ciphya. Wakakhazikiska zuŵa ili mu cilimika ca 46 B.C. Ŵaroma wakakolerana kuti pa zuŵa ili wakumbukirenge Janus, ciuta wa mageti, vijaro, na kwamba kwa vinthu. Mwezi wa Janyuwale ukapika zina kufuma ku zina la Janus, uyo wakaŵa na visko viŵiri, cisko cinyake cikalaŵiskanga kunthazi cinyake kumanyuma.” Mwantheura ŵanthu ŵambura kusopa Ciuta waunenesko, ndiwo ŵakambiska cikondwelero ici.
Halloween (Halowini). Pakuyowoya za holide iyi, iyo yikuyana waka na ciphikiro ca kukondwelera ŵanthu awo ŵali kufwa, The Encyclopædia Americana likuyowoya kuti: “Ivyo vikucitika pa holide iyi vikuyana na ivyo ŵakacitanga pa ciphikiro ca Druid [usofi wakale ŵa ŵanthu ŵakucemeka Celt] pambere Cikhristu cindize. Ŵanthu ŵakucemeka Celt wakaŵa na ŵaciuta ŵaŵiri, ciuta dazi na ciuta wa ŵanthu ŵakufwa…, uyo ciphikiro cake cikaŵangako pa Novemba 1, mwezi uwo ŵanthu aŵa ŵakukondwelera kwamba kwa Cilimika Ciphya. Mukuluta kwa nyengo, ciphikiro ca kukumbukira ŵanthu ŵakufwa ŵakamba kuciwona kuŵa Cacikhristu.”
Maholide Ghanyake. Tingakwaniska yayi kuti tilongosore maholide ghose agho ghakucitika pa caru cose capasi. Ndipouli, maholide agho ghakulumba ŵanthu panji mawupu ngakuzomerezgeka yayi na Yehova. (Yeremiya 17:5-7; Milimo 10:25, 26) Kumbukiraniso kuti, kumanya ico cikapangiska ŵanthu kuti ŵambiske vikondwelero vya cisopo ndico cingapangiska kuti viŵe vyakukondweska Ciuta panji yayi. (Yesaya 52:11; Civumbuzi 18:4) Ulongozgi wa mu Baibolo uwo walembeka mu Cipaturo 16 ca buku lino, umovwiraninge kumanya umo Ciuta wakuwonera kukondwelera maholide agho nga cisopo yayi.
tum_Latn tum_Latn tum_Latn tum_Latn tum_Latn tum_Latn tum_Latn